Ретроградният Меркурий сблъсква Русия и САЩ  
Пролет пукна, а с нея и първият ретрограден Меркурий за тази година. На 10 април, в 2:15 ч. сутринта, официално първата планета от Слънчевата система обърна своя ход на видимото си движение. А този процес обръща и света с главата надолу, гласи една мъдрост, приписвана на шумерите. Рисковата астротенденция ще продължи чак до 3 май, че и малко след това.   Имайки предвид усложнената международната обстановка, то май древните звездобройци ще се окажат прави. В мунданната астрология Меркурий отговаря за редица дейности, но най-страховитите са престъпленията, катастрофите и убийствата, тъй като под крилото на този звезден фактор са транспортът, наемните убийци и крадците. Тук по-притеснителното е, че САЩ също са под влиянието на Меркурий, (тъй като страната е под знака на Близнаци, чийто управител е именно тази планета). Невероятно съвпадение е фактът, че точно когато тя се готвеше да обърне своята посока, янките бомбардираха Сирия, с претекст че там имало химическо оръжие. Според инструментариума на предсказателната астрология за тази синхроничност има две обяснения. Първото е, че тъй като ретроградният Меркурий има свойството да изкривява информацията, то по всяка вероятност президентът Доналд Тръмп е бил подведен да натисне "копчето" на ракетите. Втората вероятност, която циркулира по световните астрологични форуми, гласи, че задкулисните играчи отвъд океана умишлено се използвали периода преди ретроградността, известен като примката на Меркурий, за да атакуват под фалшив претекст. Защото това е най-тъмното време и истинските мотиви ще останат скрити под булото на дезинформацията дори за една трета световна война.  Примката на Меркурий   Каквато и да е истината, то ретроградният период отново дойде с гръм и трясък и потвърди максимата, че най-опасно е 10 дена преди той да настъпи. Тогава планетата забавя своето движение, зависвайки в мъртва точка на небосклона. Тогава тя се готви да тръгне назад и да се гмурне в орбитата си зад Слънцето. У нас също градусът на напрежението тръгна нагоре покрай новите цени на парното, газа и водата. Освен това наблюдения на хиляди години показват, че тази космическа конюнктура закриля крадците. През последните дни те сякаш станаха особено дръзки. Затова астролозите съветват в следващия месец да пазим личните си вещи и имуществото от кражби и измами.  Светът е ментален   Според метафизиката все още не е научно доказано, тъй като няма толкова чувствителна апаратура, но влиянието на първата планета засяга онези мозъчни центрове у човека, които отговарят за наблюдателната интелигентност и логическо мислене. Ето защо при променен космически ритмус именно преценката ни се влошава, а това дава доста отражения с грешки в работата, при шофиране, в личните взаимоотношения. В следващите дни по-често ще изобилстват зрелищни скандали, ПТП-та, ще забравяме къде сме сложили едно или друго нещо. Може да ни търсят по телефона хора, които не познаваме, или пък на улицата да срещнем стар приятел, когото не сме виждали от години. Последното се обяснява с езотеричния факт, че Меркурий има силата да връща стари ситуации и хора в живота ни.  Опасност от загуби   Другото характерно е, че през пролетта техниката ще сдава багажа по-често от обичайното. Затова не се препоръчва закупуването на скъпа техника, тъй като вероятността от неправилна преценка и лош късмет е доста висока. В ежедневието пък е добре по-често да използваме командата SAVE (запази) при работа с компютри, за да не губим информация при внезапно спиране на тока или друг технически проблем. Статистиката сочи още, че в тези дни не е добре да се чака директно на автобусна спирка, особено ако тя се намира на високоскоростен път. Има сериозна опасност разсеяни шофьори да пометат спирката, без да разберат какво става. Що се отнася до партньорската сфера, правилото гласи – да избягваме, където е възможно, подписване на сделки и договори (както и брачни такива), тъй като впоследствие може да последва промяна на клаузи в споразуменията.  Хороскопът на България   Мястото, където Меркурий смени своя електромагнитен поляритет от фаза директност във фаза ретроградност, също е от голямо значение, казват експертите. Това се случи в астрологичния знак Телец. Руският астролог Михаил Левин е хвърлил доста труд, за да изчисли, че при създаването на България през 681 г. Слънцето е било именно в този знак. Това ще рече, че държавата ни е орисана от земния и консервативен знак Телец. В комбинация с асцендента ни (също в този характер - Козирог), всичко това обяснява защо народът ни е толкова търпелив и трудно узрява за новото и за идеята за протести по един или друг повод. Не така стоят нещата обаче, когато Меркурий е наблизо, тъй като той е всичко, което ние като обществено тяло не сме – бърз, комбинативен и много лукав. Така богът Хермес (както древните са наричали Меркурий) и енергийните вибрации, които носи, играят ролята на клечката, хвърлена в купчина със сухи съчки. Затова през месец април и началото на май са възможни трусове - както природни, така и обществени. Протести или друг тип новини могат да дойдат от сферите на природните ресурси, селското стопанство, банковото дело, археология, образование, строителство.  Кои зодии да внимават   В личен план считаният за рисков звезден фактор ще засегне най-вече представителите на Близнаци и Дева, но и и неподвижните Телец, Лъв, Скорпион и Водолей (особено родените през първата декада). Те ще трябва да са особено внимателни с преценките си, в ученето, при шофиране, в отношенията с колегите и роднините. Хубаво е да се знае, че интригите и скандалите ще изобилстват. След 20 април, вървейки назад по колелото на зодиака, Меркурий ще влезе в огнения знак Овен. Там той ще направи хората още по-импулсивни и склонни към прибързаност и грешки. Тук на прицела на провокациите ще бъдат поставени кардиналните знаци Овен, Рак, Везни и Козирог (последната декада).  Пазете децата   В заключение ще кажем, че ретроградният Меркурий прави особено уязвими децата. Ето защо бдителността на родителите и гражданите трябва да бъде удвоена за инциденти с тяхно участие. Иначе се очаква традиционно да влязат във фокуса на общественото внимание покрай скандални факти или проблеми, замитани с години, типичните меркуриански дейности. Това са транспорт, комуникация, търговия, лечение, лични и бизнес взаимоотношения. Но проблемът може да дойде и от метеорологичен фактор - внезапно разразила се буря. Затова в идните дни времето ще бъде по-нестабилно, а дългите пътувания без добро предварително планиране са противопоказни заради опасност от отмяна на полети, задръствания, катастрофи и сривове в комуникациите. На 3 май, малко преди 20 часа, Меркурий отново ще започне да обръща своята посока.  Шефът на астролозите Кирил Стойчев: Не купувайте скъпи неща, не подписвайте документи   Председателят на Българската астрологична асоциация (БАА) Кирил Стойчев дава няколко съвета за по-безболезнено и ползотворно преминаване в житейски аспект на периода на ретро-Меркурий. Експертът съветва да не се започват нови дейности сега, да не се подписват договори, а да се довършват започната стари неща. Ето и препоръките на Стойчев:   - Не правете значими покупки на стоки (най-вече компютри, телефони, техника, автомобил), защото могат да се окажат със скрит дефект.   - Не започвайте нова работа в този период, не подписвайте важни документи, проверявайте това, което пишете, по няколко пъти. - Обещали сте си нещо, а не сте го направили – направете го сега. - Имате да давате пари на някого и сте се забавили (забравили) – върнете ги сега. Взели сте книга от библиотеката и не сте я върнали – знаете какво да направите.   - Искате да направите нещо безвъзмездно – това е добра идея.   - Моментът е добър за ретроспекция. Ако има неща, които сте пропуснали – сега е моментът да наваксате и да го реализирате, но без да правите нови планове. Допуснали сте грешка в миналото, сега е моментът да я поправите. Поели сте по погрешен път - върнете се назад и хванете вярната посока.   - Не трябва да се забравя и обстоятелството, че поне 10 дни преди началото на ретроградната фаза на Меркурий и още толкова след края й влиянието може да се усети силно.